b'\n_START_ARTICLE_\nKong Oscars gate 48 (Embetsmannshuset)\n_START_PARAGRAPH_\nKong Oscars gate 48 eller Embetsmannshuset er en bygning fra Bergen sentrum som er flyttet til Gamle Bergen Museum. Huset ble oppf\xc3\xb8rt av tollprokur\xc3\xb8r Carsten Lytkien (Lytken) (1757\xe2\x80\x931797) i 1795. I de kommende \xc3\xa5rhundrene ble huset eid av personer med fremtredende stillinger i offentlig administrasjon. I perioden 1809-1828 eide stiftsamtskriver og kammerr\xc3\xa5d Nicolai Lambrecht (1758\xe2\x80\x931833) huset.\n_START_SECTION_\nBygningen\n_START_PARAGRAPH_\nHuset var en romslig embedsmannsbolig som en gang dominerte de andre, mindre husene i Kong Oscars gate. Huset er en toetasjes bygning med valmtak og en ark med en karakteristisk, barokk gavll\xc3\xb8sning. Huset har en symmetrisk plan med inngangparti p\xc3\xa5 midten. Mot gaten ligger to stuer og bakenfor er det kj\xc3\xb8kken og soverom. Annen etasje har den samme gjennoml\xc3\xb8pende gang, flankert med stue og en stor sal. Salen var husets mest representative rom og har franske papirtapeter som avbilder klassiske ideallandskap med templer, s\xc3\xb8ylehaller og scener som fremstiller landlig idyll. Tapetene stammer trolig fra perioden da kammerr\xc3\xa5d Lambrecht eide huset.\n_START_SECTION_\nFredning, demontering og gjenreising\n_START_PARAGRAPH_\nKong Oscars gate 48 ble fredet av Riksantikvaren i 1927. Bergen kommune eksproprierte eiendommen i 1961 og utvidet gatel\xc3\xb8pet. P\xc3\xa5 tross av fredningen ble bygningen, sammen med Kong Oscars gate 42 og 52, flyttet til Gamle Bergen Museum. Bygningen fikk rundt 1900 store butikkvinduer i f\xc3\xb8rsteetasje. Da bygningen ble flyttet til Gamle Bergen valgte man \xc3\xa5 tilbakef\xc3\xb8re huset til perioden kammerr\xc3\xa5d Nicolai Lambrecht eide huset.'